Koreya Respublikasi O‘zbekiston qishloq xo‘jaligini qo‘llab-quvvatlashga 3,5 mln dollarlik grant ajratadi

Koreya Respublikasi hukumati “Past haroratli saqlash kameralarini joriy etish yo‘li bilan O‘zbekiston qishloq xo‘jaligini qo‘llab-quvvatlash” loyihasini moliyalashtirish uchun O‘zbekiston hukumatiga 3,5 million dollar miqdoridagi grantni taqdim etishni tasdiqladi. 22-may kuni O‘zbekiston Prezidentining mazkur loyihani amalga oshirishga bag‘ishlangan qarori imzolandi, deb yozadi “Gazeta.uz”.

Qishloq va suv xo‘jaligi vazirligining Toshkent viloyati Yuqori Chirchiq tumanidagi “Agroinnovatsiya” korxonasi hududida yangi meva-sabzavot mahsulotlarini saqlash uchun umumiy hajmi 1000 tonna bo‘lgan sovutish kameralarini qurish va ulardan foydalanish yo‘lga qo‘yiladi.
Xuddi shunday xizmatlar Toshkent viloyati tadbirkorlik subyektlari, dehqon va fermer xo‘jaliklariga ko‘rsatiladi.